Inlook-konserni

Inlook Group Oy eli Inlook-konserni on vuonna 1967 perustettu sisärakentamiseen erikoistunut suomalainen yhtiö.  Yhtiön päätoimialoja ovat sisäkattojen, lasiseinien ja väliseinien urakointi, projektijohto ja pääurakointi sekä materiaalimyynti ja teollinen jauhemaalaus. Inlook Oy ja Sisärakenne Kukkola Oy ovat keskittyneet rakentamispalveluihin ja Inlook Sisustus Oy toimii projektinjohdon ja pääurakoinnin puolella. Inlook Sverige AB tuottaa sisäkattourakointipalveluita Ruotsissa. Virossa toimii teolliseen jauhemaalaukseen keskittynyt Inlook Color OÜ ja Liettuassa UAB Inlook Vilnius. Tuotevalikoimassa yrityksellä on sisäkattoja, lasi- ja väliseiniä, julkisivuja, seinäverhouksia, siirto- ja taiteseiniä sekä hiljaisia tiloja.
Inlook-konsernin liikevaihto oli 90 miljoonaa euroa (tilikausi 2024) ja konsernin palveluksessa oli lähes 500 henkilöä. Yhtiön pääkonttori sijaitsee Herttoniemessä Helsingissä ja sillä on noin 10 toimipistettä Suomessa.
Sisärakentamisen edelläkävijä toimii vastuullisesti ympäristön, turvallisuuden ja laadunhallinnan osalta sekä huomioi myös sosiaalisen vastuullisuuden kokonaisvaltaisesti. Erityisesti yritys kehittää ympäristövastuuta sekä tarkastelee Inlookin omien tuotteiden ympäristövaikutuksia ja elinkaarta osana kiertotaloutta. 
Historia.
Yhtiön perusti vuonna 1967 koneinsinööri Erkki Hiltunen. Yhtiö toimi E. Hiltunen Oy -nimisenä vuoteen 2002 (vuoteen 1979 kommandiittiyhtiö), jolloin se vaihtoi nimensä Inlook Oy:ksi. Vuonna 2010 konsernirakenne muuttui nykyiselleen ja konsernin emoyhtiöksi tuli Inlook Group Oy.
1970-luvulla yhtiön toiminta laajeni kotimaassa. Lisäksi se oli mukana projektirakentamishankkeissa Neuvostoliitossa sekä Lähi-idässä. Ulkomaan projektien yhteydessä yhtiö loi tiiviit suhteet johtaviin kansainvälisiin materiaalivalmistajiin ja toi näiden innovatiivisia tuotteita myös Suomen rakennusmarkkinoille, mikä johti sisärakennustuotteiden materiaalikaupan aloittamiseen.
Inlook aloitti maalaamoliiketoiminnan vuonna 1980. Se oli ensimmäinen pitkien profiilien teollista jauhemaalausta tekevä yritys Suomessa. 1980-luvulla Inlook toimi myös telakkateollisuuden alihankkijana laivojen sisärakentamisessa. Inlook perusti metalliosaston vuonna 1983. Nykyään ohutlevypalvelut ovat osa yhtiön teollisuuspalveluliiketoimintaa. Ohutlevy-yksikkö valmistaa ohutlevytuotteita yhtiön omaan käyttöön sekä alihankintana eri teollisuuden aloille. 
Yhtiön ensimmäinen ulkomainen jauhemaalaamo perustettiin vuonna 1997 Tallinnaan. 2000-luvun alussa yhtiö käynnisti maalaamot myös Pietarissa ja Vilnassa. Helsingin ja Pietarin maalaamoista on sittemmin luovuttu.
Vuonna 2000 yhtiö aloitti uutena palveluna kokonaissisustukset, jossa se pääurakoitsijana tuottaa sisärakentamisen kokonaispalvelut suunnittelusta sisustukseen. Maakunnissa sijaitsevien alueyksiköiden myötä yhtiön toiminta laajeni 2000-luvulla koko maan kattavaksi. 
Tammikuussa 2019 Inlook osti Ruotsin johtaviin sisärakentajiin kuuluvan Montagegruppen i Malmö AB:n. Myyjänä oli pääomasijoittaja Olsson Groth Invest (OGI). Montagegruppen tunnetaan erikoisosaamista vaativien sisäkattokohteiden sekä vaativien akustiikkaratkaisujen toteuttajana.
Inlook-konsernin kansainvälisiä rakennuskohteita.
Yhtiön Lähi-idän rakennusprojekteihin lukeutuvat ensimmäisenä kansainvälisenä projektina toteutettu Kuningas Abdul Azizin (Faisal I) tilapäisen yliopiston rakentaminen Jeddaan ja arkkitehtien Heikki Siren ja Kaija Siren suunnitteleman Bagdadin kongressipalatsin sisärakennustyöt.
Neuvostoliitossa yhtiö oli mukana sekä Svetogorskin että Kostamuksen jättiprojekteissa, Moskovan Technointorg Buildingin rakentamisessa, Hotelli Pulkovskayan rakentamisessa ja Astoria-hotellin saneerauksessa Leningradissa sekä Eremitaasin taidemuseon lisärakennusurakassa. Moskovan kesäolympialaisiin liittyen yhtiö oli rakentamassa hotelli Olympiaa Tallinnaan.
Venäjällä rakennushankkeita olivat muun muassa Sberbank-pääkonttori Moskovassa, Ikea Mega Khimkin alueella sekä Moskovan lentoasema Sheremetyevon sisäkatot. Länsimaisten yritysten etabloituessa Venäjälle yhtiön projektit käsittivät suuren joukon toimitalo- ja pankkirakennuksia. 
Inlook-konsernin rakennuskohteita Suomessa.
Inlook on vuodesta 1967 lähtien ollut rakentamassa merkittävää osaa suomalaisista arvorakennuksista sekä osallistunut mittavaan joukkoon kansainvälisiä rakennusprojekteja. Kohteiden joukossa on suuri määrä arkkitehtonisesti merkittäviä kulttuurirakennuksia, kauppakeskuksia, toimistorakennuksia, liikenteen rakennuksia, sairaaloita ja oppilaitoksia, historiallisia museokohteita sekä kansainvälisesti arvostettuja suomalaisen puurakentamisen keulakuvia.  
Yhtiön alkuvaiheen tärkeimpiä sisärakennuskohteita olivat muun muassa Pohjola-talo Niemenmäessä Helsingissä, Helsinki-Vantaan ja Oulun lentoasemat sekä Oulun kaupunginteatteri, hotelli Korpilampi, Hanasaaren ruotsalais-suomalainen kulttuurikeskus ja Finlandia-talon kongressisiipi. Inlook on ollut myös myöhemmin mukana Helsinki-Vantaan lentoaseman laajennushankkeissa ja Suomen suurimmassa lentokenttähotellikokonaisuudessa sekä sisärakennuskohteena Aukio-terminaalirakennus. 
Yhtiöllä on ollut tärkeä rooli kauppakeskusten sisärakentamisessa 1980-luvulta lähtien. Kohteita ovat olleet muun muassa Forumin tavaratalo Helsingissä (1985), Stockmann Argos (1989), Koskikeskus Tampereella (1988), Hansakortteli Turussa (1988), Itäkeskuksen laajennus (1992) sekä kauppakeskukset Lippulaiva (1993) ja Myyrmanni (1994).
Suurin yhtiön 1990-luvun projekti oli vuonna 1993 käyttöönotettu Oopperatalo, jonne yhtiö teki sisäkattourakan sekä sisustus- ja verhoilutöitä. Yhtiö oli sisärakentajana myös Suomen Pankin laajennushankkeessa sekä Hartwall Areenassa.
Inlookin 2000-luvun rakennuskohteita Suomessa.
Inlook on ollut mukana esimerkiksi sairaala- ja terveyskeskushankkeissa, oppilaitoksissa, julkisissa rakennuksissa ja päiväkodeissa että yksityisissä toimistoissa ja toimitiloissa. Inlookin urakoinnin kohteita ovat muun muassa Iso Omena (2001), Itäkeskus Piazza (2001) ja Sello (2003), Ideapark Lempäälässä (2006) sekä kauppakeskukset Veturi Kouvolassa (2012), Valkea Oulussa (2016) ja Redi (2018) Helsingin Kalasatamassa.  
Inlookilla on Suomessa ollut 2000- ja 2010-luvuilla lukuisia arkkitehtuuristaan tunnustusta saaneita kohteita. Vuonna 2010 valmistui Helsingin Musiikkitalo. Yhtiön projekteja ovat myös Kotkan Merikeskus Vellamo, Suomen luontokeskus Haltia, Pyhän Laurin kappeli, Serlachius-museo Göstan laajennus sekä ravintola-vapaa-aikakeskus Löyly. Liike- ja toimistorakentamisen alueella arkkitehtuuristaan tunnustusta saaneita kohteita ja viihtyisiä ja toimivia sisäympäristöjä yhtiö on rakentanut muun muassa OP-Vallilassa sekä Finnairin ja Pauligin pääkonttoreissa. Yhtiön kohteita ovat myös Helsingin Sataman Länsiterminaali 2, Helsingin keskustakirjasto Oodi ja Aalto-yliopiston taiteiden ja suunnittelun korkeakoulun uudisrakennus Väre Espoossa Otaniemen kampusalueella.
Yhtiö on ollut myös mukana rakentamassa Suomen merkittävimpiä sairaalakohteita (esimerkiksi Jorvin sairaalan lisärakennus), joissa on käytetty vaativia sisärakentamisen ratkaisuja sekä vuonna 2018 valmistunut Uusi lastensairaala.
Inlook Sisustus toimi pääurakoitsijana myös vuonna 1881 rakennetun Helsingin vankilan peruskorjaushankkeessa, joka valmistui vuonna 2024. Kruununhaan Waldorf Astoria Helsinki -hotellissa näkyy myös Inlookin kädenjälki. Raumalla sijaitsevassa Karin Kampus -monitoimitilassa on Inlookin asentamia väliseiniä, alakattoja ja seinäverhouksia. Suomalaisen puurakentamisen keulakuvahankkeessa ja hiilineutraalissa toimitilarakennuksessa eli Katajanokan Laiturissa Inlook toteutti vuonna 2024 väliseinät ja puuviilikaton.